Document ID: /roh_data/filtered/fineweb-2-filterrobots_roh.jsonl.gz/46512

Il segund quartal da quest onn han stgars 6’000 persunas fatg ina dumonda d'asil en Svizra. Quai èn bun 25% damain che l'emprim quartal da quest onn. Quai resulta da la statistica d'asil da la Confederaziun.
Prognosa n'è betg pussaivla
Il Secretari statal per migraziun ha reglà 2’728 dumondas d’asil en emprim’instanza durant il mais da zercladur. 585 persunas n’han survegnì nagin asil sin basa da la cunvegna da Dublin. 549 persunas han survegnì asil e 588 persunas èn vegnidas prendidas si provisoricamain.
Il svilup en regiuns da conflict restia vinavant intschert. En consequenza saja quai er fitg grev da prevesair svilups da migraziun, scriva la Confederaziun. Uschia na possia quai dar nagina prognosa. Tant la Confederaziun sco er ils chantuns stoppian dentant far quint cun l’arrivada da pli blers migrants.
Retegnì 60 fugitivs a staziun da Bellinzona
La polizia tessinaisa ha tschiffà radund 60 fugitivs en in tren a Bellinzona. Sco quai che la guardia da cunfin ha communitgà saja quai il pli grond dumber da fugitivs che saja fin ussa vegnì registrà en in tren.
Las persunas sajan vegnidas transportadas enavos a Chiasso nua ch'ellas possian far ina dumonda d'asil. Na giajan ellas betg questa via vegnian ellas tramessas enavos en l'Italia.
Il tren era vegnì da Milaun. Tar ils fugitivs sa tractia quai per gronda part da persunas da l'Eritrea.
RR novitads 15:00